J. Šimko, poslanec: (2001-10-03):
I. Presperín, podpredseda NR SR: Dávam hlasovať o tomto návrhu pána spravodajcu poslanca Jána Šimka. Hlasujte. (Hlasovanie.) Prítomných je 91 poslancov, za 75, proti nikto, zdržalo sa 15, nehlasoval 1. Návrh bol schválený. Pristúpime teda k tretiemu čítaniu o tomto vládnom návrhu zákona. Otváram rozpravu v rámci tretieho čítania a pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o vládnom návrhu zákona ako o celku. Prezentujte sa a hlasujte. Hlasujte. Hlasujeme o návrhu zákona ako o celku. (Hlasovanie.) Prítomných je 98 poslancov, za 78, proti 1, zdržalo sa 18, nehlasoval 1. Konštatujem, že sme schválili vládny návrh zákona o investičných stimuloch a o zmene a doplnení niektorých zákonov. Ďakujem pekne. Vážení páni poslanci, panie poslankyne, v zmysle schváleného procedurálneho návrhu budeme teraz pokračovať druhým čítaním o vládnom návrhu zákona o presune niektorých pôsobností z Policajného zboru na okresné úrady a na krajské úrady. Vládny návrh zákona ste dostali pred prvým čítaním ako tlač 1006 a spoločnú správu výborov schválenú gestorským výborom máte ako tlač 1006a. Vládny návrh zákona odôvodní minister spravodlivosti Slovenskej republiky Ján Čarnogurský. Prosím pána ministra, aby sa ujal slova. (Ruch v sále.) Vážení páni poslanci, poprosím vás, aby ste boli pokojnejší v rokovacej sále a nerokovali v rokovacej sále medzi sebou. J. Čarnogurský, minister spravodlivosti SR: Vážený pán predsedajúci, vážená Národná rada, predloženým návrhom zákona vláda plní úlohu vyplývajúcu z programového vyhlásenia a navrhuje presunúť z pôsobnosti Policajného zboru na okresné úrady a na krajské úrady správne agendy a činnosti vykonávané na úseku občianskych preukazov, cestovných dokladov, vodičských preukazov a dopravných priestupkov. Účelom navrhovaného zákona je vytvoriť podmienky a predpoklady na realizáciu zámeru oddeliť výkon štátnej správy zabezpečovaný útvarmi Policajného zboru od výkonu policajnej služby... (Ruch v sále.) I. Presperín, podpredseda NR SR: Páni poslanci, poprosím vás, pán minister, buďte taký láskavý, pán poslanec Slafkovský, páni poslanci, pán poslanec Drobný. Nechajte priestor na predloženie návrhu zákona. Prosím. J. Čarnogurský, minister spravodlivosti SR: Účelom navrhovaného zákona je vytvoriť podmienky a predpoklady na realizáciu zámeru, oddeliť výkon štátnej správy zabezpečovaný útvarmi Policajného zboru od výkonu policajnej služby. Má sa tak touto právnou úpravou zabezpečiť odbremenenie Policajného zboru od administratívnych činností súvisiacich s vydávaním občianskych preukazov, cestovných dokladov, vodičských preukazov a riešenia dopravných priestupkov. Takéto rozdelenie kompetencií už prebehlo v mnohých krajinách, v ktorých tieto agendy vykonávali policajné orgány. V moderných demokraciách však tieto činnosti zabezpečujú civilné orgány. Preto aj tento presun v Slovenskej republike okrem už uvedeného odbremenenia Policajného zboru zabezpečí v súlade s Ústavou Slovenskej republiky prerozdelenie informácií o občanoch nášho štátu podľa objektívne nevyhnutnej potreby každého štátneho orgánu na tie úlohy, ktoré podľa zákonov plní. Realizáciou presunu správnych agend z Policajného zboru na orgány miestnej štátnej správy sa dosiahne zníženie administratívneho zaťaženia polície, vytvorí sa jej väčší priestor na prioritné plnenie bezpečnostných úloh a umožní sa orgánom miestnej štátnej správy poskytnúť komplexnejšie služby občanom. Návrh zákona prerokovali určené výbory Národnej rady Slovenskej republiky. Na ich rokovaniach v rozprave zazneli vystúpenia podporujúce navrhované presuny pôsobností, ale boli uplatnené aj pripomienky k jednotlivým článkom a bodom navrhovaného zákona. Jednou z ťažiskových pripomienok je úprava účinnosti navrhovaného zákona, a to v súvislosti s diskusiou o návrhu štátneho rozpočtu na budúci rok, ktorý vláda schválila. Bolo poukázané najmä na tú skutočnosť, či v ňom uvedené disponibilné zdroje budú postačujúce a vytvoria reálne predpoklady na uskutočnenie navrhovaného rozsahu správnych agend. Gestorský výbor v súvislosti s tým prijal uznesenie, ktorým navrhuje, aby zákon vzhľadom na uvedené skutočnosti nadobudol účinnosť až 1. júla 2003. S týmto návrhom odporúčam vysloviť súhlas. Okrem toho v spoločnej správe je ďalších 19 navrhovaných úprav. So zmenami navrhovanými v bodoch 1 až 12 súhlasím. K bodu 13 uvádzam, že táto úprava je z legislatívneho, ako aj vecného hľadiska prijateľná iba v prípade, že v hlasovaní nepodporíte úpravu bodu 11 spoločnej správy. Čiže bod 13 áno, ak bod 11 nie. Takisto súhlasím s úpravou uvedenou v bode 14, 15 a 16. Bod 17 je prijateľný len v prípade, ak nebude schválený bod 16. S úpravou podľa bodu 18 neodporúčam súhlasiť, pretože okresné úrady nevedú evidenciu všetkých druhov vydávaných cestovných dokladov. Niektoré z nich totiž pre občanov Slovenskej republiky vydávajú naše diplomatické misie v cudzine. O týchto sa evidencia nevedie a navrhovaná úprava by teda nebola komplexná a nesplnila by ani svoj účel. S úpravou uvedenou v bode 19 odporúčam vysloviť súhlas. Panie poslankyne, páni poslanci, vzhľadom na to, že návrh zákona o presune niektorých pôsobností z Policajného zboru na okresné úrady a na krajské úrady odporúčajú schváliť všetky výbory, ktoré boli určené na jeho prerokovanie, prosím, aby ste vo svojom hlasovaní tento návrh podporili so zmenami, ktoré som uviedol pred chvíľou. Ďakujem. I. Presperín, podpredseda NR SR: Ďakujem pánu ministrovi za odôvodnenie vládneho návrhu zákona a prosím ho, aby zaujal miesto pre navrhovateľov. Dávam slovo určenému spoločnému spravodajcovi z výboru pre verejnú správu poslancovi Milanovi Hortovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. Prosím.